Grbovi i zastave Bosne i Hercegovine kroz historiju - Wikipedia

# Grbovi i zastave Bosne i Hercegovine kroz historiju

### From Wikipedia

Grb Bosne od sredine XII vijeka do 1463. godine;

Grb Banovine, a potom i Kraljevine Bosne, zasnivao se na grbu dinastije Kotromanića. Grb dinastije Kotromanića zasnivao se na štitu plave boje, koji je na pola bio podijeljen bijelom dijagonalnom gredom, u čijem se lijevom i desnom polju nalazila po tri ljiljana. Ljiljan na grbu dinastije Kotromanića je ljiljan koji je specifičan za Bosnu "Lilium bosniacum". Iznad štita se nalazi kruna sa heraldičkim ljiljanima, po čemu se ovaj grb razlikuje od grba Republike Bosne i Hercegovine.

Grb Kraljevine Bosne

Grb Bosne i Hercegovine u XIX stoljeću;

Grb Bosne iz XIX stoljeća je predstavljen je u fojničkom grbovniku. Grb se periodično koristio za vrijeme borbe za autonomiju Bosne, velikog bosanskohercegovačkog ustanka i nezavisne Bosne pred austrougarsku okupaciju. Grb je predstavljao smeđi šiljasti štit, u obliku vrha strijele sa nazubljenom krunom, na čijoj su se sredini nalaze dvije ukrštene puške. Na mjestu ukrštanja pušaka nalazio se mali crveni šiljasti štit sa bijelim polumjesecom i šestokrakom zvijezdom, koji su bili okrenuti prema gore. Ovaj grb kao grb Bosne najčešće su koristili ustanici u XIX stoljeću protiv Otomanske vlasti.

Grb Bosne u Fojničkom grbovniku

Grb Bosne i Hercegovine od 1878. do 1918. godine;

Dolaskom pod austrougarsku upravu, Bosna i Hercegovina je dobila i novi grb. Grb korišten u to doba je modifikacija grba Stjepana Vukčića Hrvatinića, bosanskog velikaša iz XIV stoljeća. Originalni grb ima bijelu podlogu i dvije crvene trake na vrhu grba, iz lijevog ugla zlatnog štita pruža se crvena oklopljena ruka sa sabljom, koja je čest heraldički simbol mnogih evropskih zemalja. Iznad štita sa grbom nalazi se kruna sa heraldičkim ljiljanima.

Grb Bosne i Hercegovine za vrijeme Austro-Ugarske

Grb Bosne i Hercegovine od 1946. do 1992. godine;

Grb Narodne / Socijalističke Republike Bosne i Hercegovine je usvojen zajedno sa zastavom 31. decembra 1946. Blazon grba je bio: iza dva ukrštena snopa pšenice, nalazi se kontura naselja, sa dva dimnjaka iz koji se puši dim, ispred zupčanika, sve okruženo vijencem s crvenom trakom. Vijenac se sastojao od jelinih grančica sa desne strane i grančica bukve sa lijeve strane. Iznad vijenca se nalazila zlatno obrubljena crvena zvijezda petokraka.

Grb NR/SR Bosne i Hercegovine

Grb Bosne i Hercegovine od 1992. do 1998. godine;

Grb Republike Bosne i Hercegovine bio je štitastog oblika plave boje podijeljen na dva polja dijagonalnom gredom bijele boje sa po tri ljiljana zlatno-žute boje u svakom polju. Grb je bio istovjetan grbu bosanske dinastije Kotromanić, Kralja Tvrtka I Kotromanića i njegovih nasljednika. Grb je usvojen 4. maja 1992. godine.

Grb Republike Bosne i Hercegovine

Sadašnji grb Bosne i Hercegovine

Grb Bosne i Hercegovine je plave boje, u obliku štita sa zašiljenim završetkom. U gornjem desnom uglu štita nalazi se trougao žute boje. Paralelno lijevoj strani ovog trokuta proteže se red sedam bijelih izlazećih zvijezda petokraka. Grb je zasnovan na zastavi Bosne i Hercegovine, a usvojen je 28. maja 1998. godine. Grb Bosne i Hercegovine je heraldički simbol novijeg datuma i kao takav nema uporište u historijskoj tradiciji Bosne i Hercegovine kao njeni prethodni grbovi. Grb je sastavni dio zastave Bosne i Hercegovine i simbol njenog historijskog i državnog kontinuiteta i u novim, promijenjenim društvenim okolnostima. Kao državni simbol stupio je na snagu 4. februara 1998. godine, čime je u upotrebi zamijenio dotadašnji grb Republike Bosne i Hercegovine sa ljiljanima, koji je i dalje ostao ukorijenjen kao nacionalni simbol Bošnjaka.

Sadašnji Grb Bosne Hercegovine

## [izmijeni] Zastave Bosne i Hercegovine kroz historiju

Zastava Bosne od sredine XII vijeka do 1463. godine;

Zastava Banovine, a potom i Kraljevine Bosne, zasnivala se na grbu bosanske dinastije Kotromanić, Kralja Tvrtka I i njegovih nasljednika. Zastava srednjovjekovne Bosne bila je bijele boje sa grbom dinastije Kotromanić na sredini. Zastava Kraljevine Bosne se razlikovala od zastave Republike Bosne i Hercegovine, po tome što je imala krunu sa heraldičkim ljiljanima. Isti štit i zastavu koristila je bosanska vojska za vrijeme bitke na Kosovu protiv Osmanlija.

Zastava Kraljevine Bosne

Zastava Bosne od 1831. do 1832. godine;

Za vrijeme borbe za autonomiju Bosne od septembra 1831. godine do juna 1832. godine, pod vodstvom Husein-kapetana Gradašćevića usvojena je nova zastava Bosne. Početkom 1832. godine Bosna i Hercegovina je kratko vrijeme bila oslobođena osmanske vladavine i proglašena je nezavisnost. Zastava korištena od 1831. do 1832. godine bila je zelene boje sa žutim mjesecom i zvijezdom petokrakom u sredini. Zastava se počela koristiti sa početkom borbe protiv osmanske vlasti 14. septembra 1830. godine.

Zastava Autonomne Bosne

Zastava Bosne od 1875. do 1877. godine;

Za vrijeme velikog bosanskohercegovačkog ustanka 1875. do 1877. godine pobunjenici su koristili ovu zastavu. Zastava je bila vodoravno podijeljena na dva dijela, gornji bijeli i donji crveni. U gornjem polju zastave nalazio se crveni polumjesec sa crvenom šestokrakom zvijezdom. Postoje indicije da su ovu zastavu koristili pobunjenici protiv austrougarskog okupatora 1878. godine. Zastava se počela koristiti sa početkom ustanka 1875. godine.

Zastava Bosne za vrijeme bosanskohercegovačkog ustanka

Zastava Bosne od 1878. do 1878. godine;

Nakon pristanka sultana da Bosna pređe pod austrougarsku upravu, osmanske trupe povučene su iz Bosne i Hercegovine. U isto vrijeme je u Sarajevu izabrana Narodna vlada i de facto je proglašena nazavisna Bosna. Po ulasku austrougarskih trupa u Bosnu izbile su bune protiv austrougarskog okupatora. Zastava koju su koristili pobunjenici iz 1878. godine bila je zelene boje sa žutim polumjesecom i zvijezdom petokrakom u sredini, a usvojena je 28. juna 1878. godine.

Zastava nezavisne Bosne

Zastava Bosne i Hercegovine od 1878. do 1908. godine;

Poslije austrougarskog preuzimanja Bosne i Hercegovine 1878. godine izrađena je nova zastava za Bosnu i Hercegovinu. Inače zastave zemalja unutar Austro-Ugarske monarhije imale su standardiziran izgled. Sve su zastave bile vodoravno podijeljene na dva dijela u različitim bojama. Za Bosnu i Hercegovinu izabrane su crvena boja za gornje polje i žuta boja za donje polje. Na sredini zastave se nalazio tadašnji grb Bosne i Hercegovine. Zastava je usvojena krajem 1878. godine.

Zastava Bosne i Hercegovine za vrijeme okupacije Austro-Ugarske monarhije

Zastava Bosne i Hercegovine od 1908. do 1918. godine,

Poslije austrougarske aneksije Bosne i Hercegovine 1908. godine korištena je zastava podijeljena vodoravno u dva jednaka dijela. Gornji dio zastave bio je crvene boje, a donji žute. Ova je zastava bila gotovo identična onoj iz 1878. godine, s izuzetkom uklonjenog bosanskoga grba.

Zastava Bosne i Hercegovine za vrijeme aneksije Austro-Ugarske monarhije

Zastava Bosne i Hercegovine od 1946. do 1992. godine,

Zastava Narodne / Socijalističke Republike Bosne i Hercegovine se sastojala od crvene podloge u čijem se lijevom gornjem uglu nalazila zastava Jugoslavije, obrubljena zlatnožutom trakom. Odnos širine i dužine zastave je jedan prema dva. Prije usvajanja ove zastave, kao zastava Bosne i Hercegovine koristila se crvena zastava sa zlatno obrubljenom zvijezdom u sredini. Zastava je usvojena 31. decembra 1946. godine donošenjem odluke o zastavi Bosne i Hercegovine.

Zastava NR/SR Bosne i Hercegovine

Zastava Bosne i Hercegovine od 1992. do 1998. godine;

Zastava koja je usvojena 4. maja 1992. godine za zastavu Republike Bosne i Hercegovine, zasnivala se na zastavi srednjovjekovne Bosne i bosanske dinastije Kotromanić. Zastava Republike Bosne i Hercegovine bila je pravougaonog oblika, bijele boje sa grbom Republike Bosne i Hercegovine u sredini. Odnos širine i dužine zastave bio je jedan prema dva. Prvi put je zvanično predstavljena 22. maja 1992. godine ispred zgrade UN-a u New Yorku.

Zastava Republike Bosne i Hercegovine

Sadašnja zastava Bosne i Hercegovine

Sadašnja zastava Bosne i Hercegovine je usvojena odlukom Visokog predstavnika za provođenje dejtonskog mirovnog sporazuma, Karlosa Vestendorpa, 4. februara 1998. godine. Zastava je plave boje, desno od centra nalazi se trougao žute boje. Paralelno lijevoj strani trougla, od gornjeg ruba zastave do donjeg ruba, proteže se red devet bijelih petokrakih izlazećih zvijezda. Zastava je pravougaonog oblika. Odnos izmedu širine i dužine zastave je jedan prema dva. Zastava je prvi put predstavljena na zimskim olimpijskim igrama u Naganu 1998. godine.

Sadašnja zastava Bosne i Hercegovine

Iz svega navedenog i viđenog može se zaključiti da Bosna i Hercegovina ima bogato heraldičko i veksikološko naslijeđe, što ukazuje na njenu dugu državnost i geopolitičku cjelovitost.

| BiH portal Odjeljak isključivo posvećen Bosni i Hercegovini

Preuzeto sa: "http://bs.wikipedia.org../../../g/r/b/Grbovi_i_zastave_Bosne_i_Hercegovine_kroz_historiju_5299.html"

##### Views

- Članak
- Razgovor
- Trenutna verzija

##### Pretraga